অচলাবস্থা কাটাতে যাদবপুরে রাত পর্যন্ত মিটিং, ক্যাম্পাসে কেন পুলিশ? উঠল প্রশ্ন

কলকাতা: যাদবপুর বিশ্ববিদ্যালয়ের (Jadavpur University) অচলাবস্থা কাটাতে কর্তৃপক্ষের ডাকা বৈঠক চলল রাত পর্যন্ত। সোমবার দুপুর ৩ টে শুরু হয় বৈঠক, তা চলে রাত ১১ টা নাগাদ শেষ হয় বৈঠক। সূত্রের খবর, বৈঠকে থেকে ইতিবাচক সমাধান মিলেছে। সোমবারের পর ফের মঙ্গলবার ছাত্রছাত্রীরা নিজেদের মধ্যে বৈঠক করে জানাবেন তাদের পরবর্তী সিদ্ধান্ত। সোমবারের বৈঠকে উপস্থিত ছিলেন বিশ্ববিদ্যালয়ের সহ উপাচার্য, ডেপুটি রেজিস্টার, ডিন অফ স্টুডেন্ট-সহ বিভিন্ন আধিকারিকরা । বৈঠকের পড়ুয়াদের তরফে তিনটি বিষয় তুলে ধরা হয় । তাঁদের দাবি, অবিলম্বে জরুরি ভিত্তিক ইসি বৈঠক ডাকতে হবে ৷ পাশাপাশি, যে ১৮ জন পড়ুয়ার বিরুদ্ধে এফআইআর করা হয়েছে ও তাঁদের উপর পুলিশি হেনস্থার অভিযোগ নিয়ে কর্তৃপক্ষকে দায়িত্ব নিতে হবে । সেই সঙ্গে, ওমপ্রকাশ মিশ্রর বিশ্ববিদ্যালয়ের ক্যাম্পাসে প্রবেশ সম্পূর্ণভাবে বন্ধ করতে হবে । এই সমস্ত কিছু নিয়েই আলোচনা হয় এদিনের বৈঠকে ।

বৈঠকের শুরু আগে বিশ্ববিদ্যালয়ের ক্যাম্পাসে সাদা উর্দিতে পুলিশের উপস্থিতি ঘিরে নতুন করে বিতর্ক শুরু হয়েছে। সোমবার বিশ্ববিদ্যালয়ের আন্তর্জাতিক সম্পর্ক বিষয়ের অধ্যাপক ওমপ্রকাশ মিশ্র (Om Prakash Mishra) ক্যাম্পাসে ঢোকার সময়েই পড়ুয়াদের একাংশের বিক্ষোভের জেরে পরিস্থিতি উত্তপ্ত হয়ে উঠেছিল। অভিযোগ, বিশ্ববিদ্যাসয়ে ঢুকতেই এসএফআইয়ের ছাত্রীরা প্ল্যাকার্ড হাতে তাঁকে ঘিরে বিক্ষোভ দেখান। বিক্ষোভরত ছাত্রীদের অভিযোগ, ঘটনার দিন দু’জন ছাত্রীর শ্লীলতাহানি করেছেন ওমপ্রকাশ। পড়ুয়াদের সঙ্গে অভব্য আচরণও করেছেন। শিক্ষকসুলভ আচরণ নয় ওমপ্রকাশের। সব অভিযোগ অস্বীকার করেছেন অধ্যাপক। বিশ্ববিদ্যালয়ের বাইরে উর্দিধারী পুলিশ মোতায়েন রয়েছে। অধ্যাপক ক্যাম্পাসে ঢোকার সময়ে গেটের বাইরে থাকা সাদা পোশাকের পুলিশকর্মীরাও অনেকে ভিতরে ঢুকে পড়েন। উর্দিধারীরা ছিলেন বাইরে।বিশ্ববিদ্যালয়ের ক্যাম্পাসে পুলিশ ঢুকতেই এসএফআইয়ের ছাত্রছাত্রীরা প্রশ্ন তোলেন, ১ মার্চ অশান্তির দিন পুলিশ কোথায় ছিল।

আরও পড়ুন: হোলি থেকেই বঙ্গে তাপমাত্রার পরিবর্তন, জানাল আবহাওয়া দফতর

১ মার্চ পড়ুয়াদের বিক্ষোভে উত্তাল হয়ে উঠেছিল যাদবপুর ক্যাম্পাস। ১ মার্চ শুধুমাত্র শিক্ষামন্ত্রী ব্রাত্য বসুর নিরাপত্তারক্ষীরা ছাড়া কোনও পুলিশকর্মী ক্যাম্পাসে ঢোকেননি। ব্রাত্য নিজে বলেছিলেন, তিনি নিরাপত্তার জন্য শিক্ষাঙ্গনে পুলিশ ডাকবেন না। অন্তর্বর্তী উপাচার্য ভাস্কর গুপ্ত সে দিন পরিস্থিতি বিবেচনা করে পুলিশ ডাকতে চাইলেও মন্ত্রী তাতে রাজি হননি। তা হলে সোমবার কেন ক্যাম্পাসে পুলিশ ঢুকল? সহ উপাচার্য অমিতাভ দত্ত বলেন, ‘কে পুলিশ ডেকেছে, আমি জানি না।’

অন্য খবর দেখুন